SET เช้ารีบาวด์! คลายกังวลเงินเฟ้อ หลังราคาน้ำมันร่วง ลุ้นวิ่งแนวต้าน 1,660 จุด
SET เช้ารีบาวด์! นลท. คลายกังวลเงินเฟ้อ หลังราคาน้ำมันร่วงมาต่ำกว่า 100 เหรียญต่อบาร์เรล ลุ้นทดสอบแนวต้าน 1,660 จุด
SET เช้ารีบาวด์! นลท. คลายกังวลเงินเฟ้อ หลังราคาน้ำมันร่วงมาต่ำกว่า 100 เหรียญต่อบาร์เรล ลุ้นทดสอบแนวต้าน 1,660 จุด
16 มี.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:06 น. อยู่ที่ 1,657.12 จุด เพิ่มขึ้น 12.76 จุด หรือ 0.78% สูงสุดที่ 1,658.99 จุด ต่ำสุดที่ 1,653.87 จุด มูลค่าการซื้อขาย 6.66 พันล้านบาท
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ กล่าวว่า ตลาดหุ้นไทยเช้านี้รีบาวด์ตอบรับตลาดหุ้นสหรัฐพุ่งขึ้นแรงเกือบ 600 จุด เนื่องจากคลายความกังวลภาวะเงินเฟ้อหลังราคาน้ำมันร่วงมาต่ำกว่า 100 ดอลลาร์/บาร์เรล และดัชนีราคาผู้ผลิต (PPI) ของสหรัฐขยายตัวต่ำกว่าคาด
อย่างไรก็ตาม การเคลื่อนไหวของตลาดหุ้นบ้านเราวันนี้น่าจะเป็นไปอย่างจำกัด เนื่องจากนักลงทุนยังรอติดตามผลการประชุมธนาคารกลางสหรัฐ (เฟด) คืนนี้ ซึ่งตลาดคาดการณ์ว่าเฟดจะปรับขึ้นอัตราดอกเบี้ย 0.25% เป็นครั้งแรกในรอบ 4 ปี รวมถึงต้องจับตามุมมองต่อภาวะเศรษฐกิจของสหรัฐด้วย
ทั้งนี้ให้แนวรับไว้ที่ 1,637 และ 1,640 จุด แนวต้าน 1,650 และ 1,660 จุด
ส่วนบล.ฟินันเซีย ไซรัส ประเมินแนวโน้มตลาดวันนี้ คาด SET แกว่ง Sideways ในกรอบ 1,650-1,670 จุด โดยยังคงจับตาการเจรจาระหว่างยูเครน-รัสเซียต่อในวันนี้หลังจากยังไม่มีข้อสรุปและพักเบรกในการประชุมเมื่อวาน ส่วนปัจจัยในประเทศจับตาศบค.ประชุม 18 มี.ค. ผ่อนคลายมาตรการเพิ่มเติม ทำให้ยังมองหุ้น Value และ Domestic Play จะยังสามารถปรับตัวได้แข็งแรงกว่าตลาด เรายังชอบกลุ่ม ธนาคาร ค้าปลีก อสังหาฯ อาหารและเครื่องดื่ม เป็นต้น